Hilo [ˈhiːlo/] is 'n sensusgebied (census-designated place, CDP ) aan die ooskus van die eiland Hawaii en die tweede grootste stad in die gelyknamige Amerikaanse deelstaat ná Honolulu met 'n bevolking van 40 759 mense volgens die sensus van 2000.
Hilo het reeds lank voor die aankoms van die eerste Europeërs 'n beduidende rol in die Hawaise geskiedenis gespeel en was naas Lahaina op die eiland Maui 'n belangrike handelsentrum in die eilandryk. Ná die vereniging van die ryk onder koning Kamehameha I, wat in 1753 naby die stad gebore is, het Hilo selfs ses jaar lank as die hoofstad van die Koninkryk Hawaii gedien.
Hilo is die setel van die Universiteit van Hawai'i te Hilo en beskik oor sy eie internasionale lughawe. Vanweë sy ligging aan die oostelike loefkant van die eiland Hawai'i is Hilo een van die reënrykste nedersettings in die deelstaat.
Hilo het saam met die plaaslike suikerbedryf gegroei wat talle Asiatiese gasarbeiders gelok het en uiteindelik tot 'n handelstad ontwikkel. 'n Hawehoof in Hilobaai is in 1929 voltooi.
Hilo is verskeie deur natuurrampe geraak. Op 1 April 1946 het 'n aardbewing naby die Aleoete-eilande, wat 7.8 op die Richterskaal gemeet het, 'n tsunami met 'n hoogte van 14 meter veroorsaak wat Hilo ure later getref en 160 menselewens geëis het. As 'n reaksie hierop is 'n vroeë waarskuwingstelsel, die Pacific Tsunami Warning Center, ingestel om hierdie dodelike golwe op te spoor en die bevolking betyds te kan waarsku.
'n Tweede tsunami, wat op die vorige dag deur 'n 9.5-aardbewing voor die Chileense kus veroorsaak is, het op 23 Mei 1960 menselewens geëis nadat bewoners na bewering nie op die sirenes van die waarskuwingstelsel gelet het nie. Laer geleë gebiede langs die baai op Waiākea-skiereiland en langs Hilobaai, wat voo die tsunami nog bewoon was, is ná die ramp omgeskep in parke en gedenkmonumente.
Die sluiting van suikerplantasies gedurende die 1990's, wat met 'n algemene ekonomiese slapte in die hele deelstaat gepaardgegaan het, het 'n nadelige invloed op die plaaslike ekonomie gehad. Met die naburige Puna-distrik se ontwikkeling tot die vinnigste groeiende gebied in die deelstaat het ook Hilo weer 'n ekonomiese opswaai beleef, en sy bevolking het weer begin groei.